Domovinski pokret

**Domovinski pokret** (punim imenom **Domovinski pokret Miroslava Škore**, skraćeno **DPMŠ**) hrvatska je politička stranka koju je 29. veljače 2020. utemeljio hrvatski političar dr. sc. Miroslav Škoro.

## Povijest

### Osnivanje stranke

Domovinski pokret osnovan je 29. veljače 2020. u zagrebačkom hotelu Panorama. Na osnivačkoj skupštini bilo je prisutno 175 članova, uglavnom novih osoba u političkim vodama.

### Parlamentarni izbori 2020.

Dne 11. svibnja 2020. godine objavio je da je sklopljen koalicijski sporazum sa strankom Hrvatski suverenisti, a u sklopu zajedničkog izlaska na parlamentarne izbore koji bi se trebali održati u srpnju 2020. godine. Otprije je poznato da se sporazumu priključio Hasanbegovićev Blok za Hrvatsku. Dne 18. svibnja 2020. godine postalo je jasno da će stranka Most na izbore ići sama, a ne u koaliciji sa Domovinskim pokretom na što je predsjednik stranke Miroslav Škoro ustvrdio: *Ako je ovo Mostova konačna odluka , mogu je ovjeriti kod javnog bilježnika, nek' bude vjerodostojno!*

Unatoč propasti pregovora s Mostom, Škoro je nastavljao okupljati stranke, udruge i pojedince od centra do desnice. Dne 27. svibnja pridružile su mu se novinarka Karolina Vidović Krišto te znanstvenica i braniteljica Ljiljana Zmijanović. Dne 28. svibnja pridružila mu se i centristička Stranka umirovljenika na čelu s Lazarom Grujićem.

Domovinski pokret na ove parlamentarne izbore izlazi u svih 10. izbornih jedinica, dok su u 11. Izbornoj jedinici podržali neovisnu listu Željka Glasnovića.
Sam predsjednik Miroslav Škoro je na vodećem mjestu u 2. Izbornoj Jedinici za što kaže da je tako odlučio jer je tamo dobio najviše glasova za vrijeme predsjedničkih izbora.

## Temeljne vrijednosti

* hrvatski nacionalni interesi i domoljublje
* jednakost građana pred zakonom i tijelima državne uprave i samouprave
* poštivanje i zaštita tradicionalnih obiteljskih vrijednosti i života od začeća
* sloboda vjeroispovijesti i pravo na javna svjedočenja vlastite vjere
* promicanje nacionalnog ponosa, zaštita privatnog vlasništva i slobodnog poduzetništva
* zaštita prirode i biološke raznolikosti
* poticanje kreativnosti i poštivanje prava znanstvenika na slobodno istraživanje, bez političkog nametanja
* poštivanje prava građana na slobodno izražavanje mišljenja i uvjerenja
* zalaganje za jednak odnos prema svim totalitarnim režimima, sukladno uobičajenoj svjetskoj i europskoj demokratskoj te zakonodavnoj praksi.

## Program

Domovinski pokret zalaže se za:

1. smanjenje udjela proračunske potrošnje u BDP-u za jedan postotak u svakoj godini mandata i na taj način bi 15 milijardi kuna ostalo u privatnom sektoru
2. promjenu načina izbora Glavnog državnog odvjetnika kao i rada i ustroja Državnog odvjetništva, i to kroz osnivanje Odjela za ratne zločine, snažniju zaštitu blokiranih građana i nemilosrdnu i učinkovitu borbu protiv rak rana našega društva, a to su korupcija,ratno profiterstvo, privatizacijski i gospodarski kriminal, klijentelizam i nepotizam
3. decentralizaciju i značajno smanjenje broja ministarstava, reformu i teritorijalni preustroj javne uprave, te ostvarenje ekonomski održivog sustava koji pridonosi načelima dobre vladavine
4. izmjenu izbornoga zakonodavstva, koja podrazumijeva izmjenu granica izbornih jedinica i broja preferencijalnih zastupnika s obzirom na broj birača, te uvođenje elektroničkog glasovanja, kao i zabranu "pretrčavanja žetončića" u Hrvatskom saboru
5. revitalizaciju ruralnih područja kroz izgradnju infrastrukture i poticane stanogradnje i razvoj obiteljskih poljoprivrednih gospodarstava
6. digitalizaciju javnog sustava i gospodarstva, cjelovito informatičko i podatkovno integriranje istog, te zaštitu građana od cyber-kriminala
7. reformu sustava zdravstvene zaštite i zdravstvenog osiguranja koja mora povećati kvalitetu zdravstvene zaštite i dugoročnu ekonomsku održivost tih sustava
8. stvaranje održivog modela samodostatnosti u proizvodnji hrane, povezivanje proizvođača, državnih otkupnih stanica, a u prvom redu cilj nam je, kroz porezne olakšice staviti domaći proizvod na police svih opskrbnih lanaca
9. za smanjenje poreza i parafiskalnih nameta, kao i represije poreznog sustava i državnog inspektorata prema građanima, gospodarstvu ip oduzetništvu, te za povećanje njihove savjetodavne uloge
10. osnivanje državnog fonda za demografiju koji će pomagati obitelj ima s troje i više djece i štititi primanja žena na rodiljnom dopustu, ali i dati dodatak na mirovinu svim majkama
11. sustav odgoja i obrazovanja koji se mora temeljiti na dobrim iskustvima hrvatskog školstva, ali i korištenju pozitivnih iskustava zemalja koje prednjače u kvaliteti obrazovanja
12. za slobodu znanstvenog, istraživačkog i izumiteljskog rada, ali i za uključivanje znanstvene zajednice u svekoliki tehnološki, ekonomski i društveni razvoj
13. za daljnji razvoj vlastitog programa proizvodnje oružja, borbenih vozila i plovila za potrebe Hrvatske vojske i jačanje gospodarskih i izvoznih potencijala
14. za posebnu brigu o blagostanju, zdravlju i dostojanstvu svih hrvatskih građana, a to znači minimalnu plaću od 5.000,00 kn neto,dostojanstven život u mirovini - kroz povećanje mirovine i postupno uvođenje dodataka, kao što je dodatak na mirovinu svim majkama
15. za posebnu brigu o dostojanstvu hrvatskih branitelja, te za rješavanje pitanja nestalih, plaćanja odšteta zarobljenicima srpskih koncentracijskih logora, te jasne uvjete Srbiji glede ulaska u Europsku uniju, povratku opljačkanih kulturnih dobara i arhivske građe i rješavanju spornih graničnih problema
16. afirmaciju i olakšavanje provedbe referenduma kao neotuđive izborne volje naroda
17. cjelovitije uključivanje hrvatskog iseljeništva u gospodarski, kulturni i svekoliki razvoj hrvatske države
18. za dostupniji šport stanovništvu, prvenstveno mladima, kroz financijske olakšice, besplatne liječničke preglede i veću dostupnost športske infrastrukture u svim dijelovima RH.

## Predsjednici stranke

1. Dr. sc. Miroslav Škoro (2020. – *danas*)

## Domovinski odbor

Glavno tijelo unutar Domovinskog pokreta je Domovinski odbor, koji se sastoji od 18 članova:

1. Dr. sc. Miroslav Škoro - predsjednik stranke, hrvatski političar, poduzetnik, ekonomist i glazbenik
2. Prof. dr. sc. Anita Freimann - predavačica na Ekonomskom fakultetu u Osijeku, "doktorica sreće"
3. Dr. sc. Ivan Krpan - liječnik psihijatar, uža specijalizacija socijalne psihijatrije
4. Dr. sc. Igor Peternel - politički komentator i predavač na sveučilištu u Karlovcu
5. Prof. dr. sc. Zvonimir Lovrić - umirovljeni pročelnik Zavoda za traumatologiju KB Dubrava, hrvatski branitelj
6. Prof. dr. sc. Ante Rončević - pročelnik Odjela za ekonomiju Sveučilišta Sjever, dragovoljac Domovinskog rata
7. Dr. sc. Ivan Šušnjar - predavač na Ekonomskom fakultetu Sveučilišta u Zagrebu
8. Prof. dr. sc. Milan Vrkljan - predavač na Medicinskom fakultetu Sveučilišta u Zagrebu, predstojnik Zavoda "Mladen Sekso" KBC Sestre milosrdnice, predsjednik Hrvatskog endokrinološkog društva, predsjednik Nacionalnog povjerenstva za strategiju liječenja dijabetesa.

## Izvori

1. ↑  Most ide sam na izbore. Škoro: Nek' to ovjere kod javnog bilježnika!; index.hr, 17. svibnja 2020., pristupljeno 18. svibnja 2020.
2. ↑ TRI PREKRASNE DAME U ŠKORINIM REDOVIMA: Domovinskom pokretu pridružuju se Karolina Vidović Krišto, Ljiljana Zmijanović i - Marijana Petir?, www.tportal.hr, objavljeno 27. svibnja 2020.
3. ↑ Grujićeva Stranka umurovljenika se priklonila Miroslavu Škori, zajedno izlazr na parlamentarne izbore, www.net.hr, objavljeno 28. svibnja 2020.
4. ↑  [1], www.jutarnji.hr, objavljeno 12. lipnja 2020., autor:Jutarnji.hr, pristupljeno 18. lipnja 2020.
5. ↑ Index: Škoro predstavio svoj program: ZATO ŠTO SVOJE VOLIM!